
Изх. № ОС –362/14.05.2023 г.

ДО

МИРОСЛАВ ЯНЧЕВ
КМЕТ НА ОБЩИНА ЗЛАТОГРАД



На Ваш изх. №61-00-211/07.05.2024 г.


Относно:   Обект  № 41 „Изграждане на топлопреносна мрежа с. Ерма река – проектиране и СМР“ от Програмата за капиталови разходи за 2024 г. на Община Златоград


УВАЖАЕМИ ГОСПОДИН ЯНЧЕВ,
	
С Ваше писмо изх. № 61-00-211/07.05.2024 г. информирате Общински съвет – Златоград за „невъзможност от Ваша страна да приведете в изпълнение приетото (решение – б.а.) от Общински съвет Златоград в частта му относно обект № 41 „Изграждане на топлопреносна мрежа с. Ерма река – проектиране и СМР””. Молите и за „указания, посредством тълкуване, относно предвижданията на Общински съвет Златоград”.

Законовата уредба ясно дефинира отговорностите и задълженията на отделните институции.
Ще цитираме ЗМСМА:
· В частта за задълженията и правомощията на Общински съвет:
Чл. 21. (Изм. - ДВ, бр. 65 от 1995 г.) (1) Общинският съвет:
…
6. (доп. - ДВ, бр. 69 от 2003 г., в сила от 27.10.2003 г., изм. - ДВ, бр. 107 от 2020 г.) приема и изменя годишния бюджет на общината, включително и показателите по чл. 45, ал. 1, т. 2 от Закона за публичните финанси за районите, кметствата и населените места с кметски наместници, с изключение на тези, които са определени като второстепенни разпоредители с бюджет по реда на чл. 11, ал. 10 от Закона за публичните финанси, осъществява контрол и приема отчета за изпълнението му;
…
24. (нова - ДВ, бр. 69 от 2006 г.) упражнява текущ и последващ контрол върху изпълнението на приетите от него актове;


· В частта за задълженията и правомощията на Кмета на Общината:
Чл. 44. (1) Кметът на общината:
1. ръководи цялата изпълнителна дейност на общината;
2. насочва и координира дейността на специализираните изпълнителни органи;
…
5. (изм. - ДВ, бр. 107 от 2020 г.) организира изпълнението на общинския бюджет, включително своевременното изпълнение на утвърдените от общинския съвет показатели по чл. 52, ал. 2 за районите, кметствата и населените места с кметски наместници;
6. организира изпълнението на дългосрочните програми;
7. (доп. - ДВ, бр. 65 от 1995 г., доп. - ДВ, бр. 69 от 2003 г., в сила от 27.10.2003 г., изм. - ДВ, бр. 69 от 2006 г.) организира изпълнението на актовете на общинския съвет и внася в общинския съвет отчет за изпълнението им два пъти годишно;
…
В писмото Ви се визира Решение № И 57 от 19.02.2024 г. на Общински съвет Златоград, с което е приета Програмата за капиталови разходи за 2024 г. на Община Златоград. Същото е неразделна част от годишния бюджет на общината. Безспорно като част от програмата за капиталови разходи, респективно – в общинския бюджет е посочен обект № 41 „Изграждане на топлопреносна мрежа с. Ерма река – проектиране и СМР“. 
Годишната задача за този обект е в размер общо на 208 100 лв., разпределени както следва:
· 140 100 лв. – целева субсидия за капиталови разходи;
·     3 000 лв. от собствени приходи;
·   65 000 лв. от други собствени приходи. 

Видно от нормативната уредба – Общински съвет – Златоград е изпълнил задълженията си по приемане на годишния бюджет. Никъде в законовата уредба не се изисква от Общински съвет да посочва „за какви дейности следва да се разходят заложените средства - придобиване на собственост, проучвателни дейности, проектиране, изпълнение, СМР”. Още повече и да се вменява като задължение да се представя „концепция относно заложения обект и не са ясни неговите параметри - липсват  предварителни проучвания и технико-икономическа обосновка за реализацията на проекта. Предвид това обстоятелството, невъзможно е изготвяне на техническото задание за проектиране, изясняване технически, икономически и технологични изисквания към обекта, както и съответствие между функционално и технологично решение”.

От друга страна закона е конкретен относно задълженията на кмета на общината, който следва да организира изпълнението на общинския бюджет. Писмото Ви поставя под въпрос изпълнението на това Ваше задължение.

Логично е кмета на общината да е запознат със Закона за държавния бюджет (ЗДБРБ) за 2024 г., както и с всички указания на Министерство на финансите във връзка с изпълнението на бюджета, в т.ч. – и относно капиталовите разходи. 

Цитирам и тази законова норма:



Чл. 56. (1) ….
(2) Целевата субсидия за капиталови разходи по чл. 53 се предоставя на общините до 5-о число на текущия месец, въз основа на заявки на общините, при условията и реда, определени от министъра на финансите по чл. 55.
(3) В заявките по ал. 2 общините могат да заявяват средства от целева субсидия за капиталови разходи за финансиране на капиталови разходи за обекти за строителство и основен ремонт, за придобиване на материални и нематериални дълготрайни активи и за проучвателни и проектни работи, включително за съфинансиране и за плащания по заеми за капиталови разходи, които подлежат на разплащане в сроковете, определени с указанията на министъра на финансите за годишното приключване на банковите сметки на бюджетните организации за 2024 г.
(4) Заредените по реда на ал. 2 средства от целева субсидия за капиталови разходи в Системата за електронни бюджетни разплащания, за които няма инициирани платежни нареждания за директно разплащане към контрагенти или други лица, остават по сметката на централния бюджет за 2024 г.
…

Чл. 57. Целевата субсидия за капиталови разходи по чл. 53, т. 1 може да бъде трансформирана в трансфер за други целеви разходи на общината за извършване на неотложни текущи ремонти на общински пътища, на улична мрежа и на сгради, публична общинска собственост, по ред и при условия, определени с постановлението за изпълнението на държавния бюджет на Република България за 2024 г.
(2) В рамките на бюджетните взаимоотношения на общината с централния бюджет произтичащите от ал. 1 промени се извършват от министъра на финансите по предложение на кмета на общината въз основа на решение на общинския съвет.


Нека обобщим – кмета на общината следва да организира изпълнението на общинския бюджет, в т. ч. и програмата за капиталови разходи, като целевата субсидия (респективно и собствените средства) могат да се използват за обекти за строителство и основен ремонт, за придобиване на материални и нематериални дълготрайни активи и за проучвателни и проектни работи. При отговорно изпълнение на тези задължения по закон, кмета би следвало да организира дейностите по реализация на заложените в капиталовата програма обекти – проучвателни и проектни работи за тях, строителство и други. Съответно – да възложи изпълнението съгласно изискванията на Закона за обществените поръчки. При сключени договори, ако същите се финансират със средства от целевата субсидия за капиталови разходи (в случая – в частта от дейностите, които ще се разплащат със средства в размер на 140 100 лв. целева субсидия за капиталови разходи), се подава заявка. 
Не случайно цитирам чл. 56 от ЗДБРБ за 2024 г. Видно от разпоредбите, ако за тези средства няма инициирани платежни нареждания за директно разплащане към контрагенти или други лица, те остават по сметката на централния бюджет за 2024 г.

Или казано накратко целевите средства в размер на 140 100 лв. за този обект, ако не бъдат платени на изпълнители по договор за възлагане на обществена поръчка, те ще бъдат възстановени в държавния бюджет, т.е. – общината ще ги загуби. 
Писането на писма почти три месеца след приемане на общинския бюджет, говорят за поставяне в риск на тези средства. Текстът на писмото води до логичния извод, че така се опитва да се блокира изпълнението на обекта, следвайки стратегия за приписване на несъществуващи задължения на Общински съвет и вменяване на отговорност за забавяне на дейностите, като целта е при свършен факт накрая на бюджетната година да бъде принуден Общински съвет да постанови решение за прехвърляне на тези средства, така както е описано в чл. 57 от ЗДБРБ за 2024 г. 
 
Но нека обърнем внимание и на самия обект.
В Плана за интегрирано развитие на Община Златоград (ПИРО) четем:
„Изключително богатство за региона са термалните водоизточници. Най-значимото находище на гореща минерална вода е в землището на с. Ерма река. Геотермалното находище Ерма река е уникално и перспективно енергийно и балнеоложко находище в България. Собствеността му е общинска и заема площ от 30 км2. То няма естествен излаз на територията на България и добивът на термални води може да се реализира с помпи…”
 “Едно от неоползотворените богатства на общината е геотермалното находище в землището на с. Ерма река. То е с най-голям дебит и съответен потенциал. Ефектите от експлоатацията на водата ще разширят сериозно възможностите за туризъм, ще осигурят целогодишна посещаемост и продължителен престой на туристи в нов сегмент - здравен и балнео туризъм. Усилията на общината са насочени за оползотворяване на ресурса на геотермалното находище, като топлинна енергия и лечебни свойства, като за целта е изградена геотермална станция в УПИ V – 2388 – гео-термична централа, кв.4 по ПУП на гр.Златоград.”
Геотермалното находище в с. Ерма река е разгледано и в SWOT анализа на ПИРО като стратегическо предимство. Ето още един цитат от ПИРО: 
„Изхождайки от необходимостта за решаване на важния проблем на община Златоград е формулирана Стратегическа цел 1 „Задържане на местното население чрез утвърждаване на общината като привлекателно място за живот и бизнес“. Основната предпоставка за преодоляване на лимитиращите фактори за развитието на общината е оползотворяването на местното геотермално богатство, както за енергийни нужди, така и за развитие на балнеологията. Комплексното оползотворяване на минералните и геотермалните води - за производство на енергия и за лечебен туризъм е най-значимата възможност за развитие на община Златоград. Дългогодишните усилия на общинското ръководство за осигуряване на средства за реализация на мащабния стратегически за Златоград проект, довели до реализиране на първата част от дейностите – изграждане на водовземно съоръжение (сондаж) и конструкция на надземната част на геотермалния водоизточник в село Ерма река продължават и в настоящия планов период. Важността на изпълнението на дейностите по оползотворяване на геотермалните води силно се откроява и при проведеното проучване сред местното население. Реализацията на тази важна инвестиция за общината ще има комплексни социални, икономически и екологични ползи и намира място в стратегическата рамка на ПИРО - Златоград като основна част от Стратегическа цел 2 „Ускорено икономическо развитие чрез оползотворяване на ресурсния потенциал“, с основен фокус оползотворяване на геотермалната вода.”
В таблицата на основните проекти/ дейности за мярката, част от Приоритет 4 на ПИРО 2021 – 2027 г.: ПРИОРИТЕТ 4 Развитие на местния геотермален потенциал, Мярка 4.1 Оползотворяване на топлинната енергия на геотермалната вода проекти/ дейности, освен проекта за „Изграждане на геотермална отоплителна система на гр. Златоград, е включена и Мярка 4.2 Усвояване на минералните ресурси проекти/ дейности с „Проектиране на разпределителни станции за минералната вода” и „Развитие на балнеологията и създаване на Център за рекреация и балнеолечение в село Ерма река”.

Резонен е въпроса – къде е истината? Когато Мирослав Янчев представя суперлативи и обещава светло бъдеще на жителите на с. Ерма река, представяйки проектите в ПИРО или когато не изпълнява заложен в капиталовата програма обект съответстващ на същото това ПИРО?

А защо писмото на Мирослав Янчев относно одобрения в капиталовата програма обект води до съмнения за нежелание на изпълнението му и протакване от страна на Общинска администрация? Както вече споменахме със средства за капиталови разходи може да се изпълняват и дейности както за СМР, така и за проучвателни и проектни работи.
Наредба № 4 от 21 май 2001 г. за обхвата и съдържанието на инвестиционните проекти определя обхватът и съдържанието на инвестиционните проекти, както и на свързаните с тях предварителни (прединвестиционни) проучвания и задания за проектиране.
Като се има предвид, че за обекта са одобрени и средства от собствени приходи – общо 68 000 лв., както и че прага за директно възлагане на обществена поръчка за изпълнение на услуга (каквото са предпроектните проучавания и самото проектиране) е 50 000 лв. без ДДС или 60 000 лв. с ДДС, то кмета на общината е можело, вместо да пише писма имитирайки заинтересованост, да възложи предпроектни проучвания и проектиране за обекта, които да отговорят на въпросите му. 

И накрая – ако писмото не е опит на кмета да блокира изпълнението на обекта като се приписват несъществуващи задължения на Общински съвет и му се вменява отговорност за забавяне на дейностите, с цел - при свършен факт накрая на бюджетната година да бъде принуден Общински съвет да постанови решение за прехвърляне на тези средства съгласно чл. 57 от ЗДБРБ за 2024 г., то какво е  другото обяснение? Вероятно някои ще кажат – некомпетентност. Други - липса на диалогичност. Независимо от различните тълкувания, при всички случаи, тези действия са в ущърб на гражданите на Община Златоград. Може би тук е мястото да напомним, че личните цели не могат да бъдат водещи и думите на положената клетва: 
„Заклевам се в името на Република България да спазвам Конституцията и законите на страната и във всичките си действия да се ръководя от интересите на гражданите на Община Златоград!”.

